text: Så fik vi en varmerekord
  24 januar 2018 kl. 13.49
  Temperaturen er onsdag nået op på 12,9 grader. Det betyder, at vi har en historisk ny varmerekord for januar måned.
  
  Det er Sønderborg Lufthavn, der står for rekorden, og det er altså den højeste temperatur, der er målt i januar måned i de 144 år, hvor der er foretaget temperaturmålinger, fortæller DMI.
  Det er varm luft fra egnene omkring De Kanariske Øer, der er årsagen til de usædvanlige varmegrader i januar måned.
  Rekorden blev sat klokken 14.20, og den kan fortsat nå at blive justeret senere på dagen, fordi temperaturen kan snige sig endnu højere op sidst på eftermiddagen.
  
  
  